लखनऊ. सूबे के डीजीपी जगमोहन यादव 31 दिसंबर 2015 को रिटायर हो रहे हैं। ऐसे में सीएम के पास दावेदारों की परेड चल रही है। सियासी हलके में जिन तीन नामों पर सबसे ज्यादा दांव खेला जा रहा है, उसमे आईपीएस विजय कुमार गुप्ता, प्रवीण सिंह और जावीद अहमद का नाम है। लेकिन, इस रेस में मुलायम सिंह के नजदीकी माने जाने वाले विजय कुमार वर्मा को नाम सबसे आगे माना जा रहा है।
डीजीपी की रेस में प्रवीण सिंह और जावीद अहमद की भी दावेदारी कम नही हैं, लेकिन उनकी लंबी सेवा अवधि उनके डीजीपी बनने की राह में रोड़े अटका रही हैं। सूबे के वरिष्ठतम आईपीएस रंजन द्विवेदी को दो बार दरकिनार करके जूनियर आईपीएस को डीजीपी बनाने से उनके डीजीपी बनने की राह आसान नहीं दिख रही है। कुल मिलाकर पिछली दो बार की तरह अभी कोई भी नाम सियासी हल्के या सीएम ऑफिस से सामने नहीं आया है। इस बार देखना दिलचस्प होगा कि अखिलेश यादव सिनियरिटी को या प्रोक्सिमिटी को तवज्जो देते हैं।
ये आईपीएस हैं लाइन में
सिनियरिटी के लिहाज से सूबे में साल 1979 बैच के आईपीएस रंजन द्विवेदी, 1980 बैच के सुलखान सिंह, 1981 बैच के विजय सिंह हैं। इसके बाद साल 1982 बैच के तीन आईपीएस विजय कुमार गुप्ता, प्रवीण सिंह और सूर्यकुमार शुक्ला का नंबर आता है। वहीं, साल 1983 बैच के आईपीएस राजीव राय भटनागर, ओमप्रकाश सिंह, साल 1984 बैच के पांच आईपीएस डीजीपी बनने की अर्हता रखते हैं। पिछली बार की तरह तमाम कयासों को धता बताते हुए अखिलेश यादव ने साल 1984 बैच के आईपीएस जगमोहन यादव को डीजीपी बना दिया था।
अखिलेश सरकार के चार साल के कार्यकाल में नौवां डीजीपी
विधान सभा चुनाव के दौरान आयोग ने पुलिस महानिदेशक के रूप में बृजलाल को अपदस्थ कर अतुल को नया पुलिस महानिदेशक बनाया गया। लेकिन, अखिलेश यादव की सरकार सत्ता में आने के तुरंत बाद पहला कदम उठाते हुए कार्यभार ग्रहण के चौथे दिन 19 मार्च को हटाकर एसी शर्मा को नया डीजीपी बनाया गया। इसके बाद देवराज नागर, रिजवान अहमद, आनंद लाल बनर्जी, अरुण कुमार गुप्ता, अरविंद कुमार जैन और जगमोहन यादव डीजीपी बने। बताते चलें कि अपने कार्यकाल के दौरान अस्वस्थ रहने वाले आनंद लाल बनर्जी अखिलेश सरकार के सबसे ज्यादा समय तक डीजीपी रहने वाले आईपीएस बने।
फाइल फोटो: डीजीपी जगमोहन यादव।
hin_Deva hin_Deva hin_Deva hin_Deva bho_Deva hin_Deva mai_Deva